Vittskövle
Vittskövle, herregård ca. 20 km syd for Kristianstad i Sverige. Stedet er nævnt i 1355, herregården var i slægterne Brahes og Barnekows eje til 1826, fra 1837 slægten Stjernswärd. Den høje, firefløjede hovedbygning med to runde hjørnetårne er en af Nordens bedst bevarede renæssanceborge. Den opførtes i 1550'erne for Jens Axelsen Brahe på et voldsted omgivet af vandfyldte grave og haveanlæg. Hovedbygningen rummer interiører fra 1800-t.
Der er offentlig adgang til parken øst for Vittskövle.